Graad 8-ouer Woensdag, 25 November 2015 06:23
Beste Bloemhof Skoolhoof (en personeel)
Verséker kan jy my nie vergeet … die eerste aand van ons ontmoeting het ek jou gekomplimenteer oor die "Kleintjie-woord".
Dit was die begin van my "kleintjie" se Bloemhofloopbaan.
Na 'n jaar wil ek net 'n oomblik stilstaan …
Die wêreld woed voort teen 'n enorme tempo in 'n onbekende rigting met onverwagse invalshoeke.
Egypt Airlines, Parys, Sirië, Stellenbosch ens. ens. is nie onaangeraak nie … skielik is die onrusbarendheid op ons "doorstep".
Makro ekonomies / mikro ekonomies, polities, geloofsoortuigings, taalbeleide veroorsaak onophoudelike debattering, opinievorming, skeurings en amputasies.
Maar (en ek begin my sin met MAAR) ten spyte hiervan het my "kleintjie" elke dag haar dagtaak aangepak en vertrek na haar skool omdat haar skool solied, rigtingvas, onverstoorbaar en konsekwent van haar verwág het om sodanig op te tree.
Jip daar was nátuurlik die normale op's en af's oor Frans (hierdie nuwe onverstaanbare vak!). Musiek (hierdie nuwe juffrou!).
Fietsry (nee ma "dames" ry nie fiets skooltoe nie) en vandag het sy haar eie fietsrygroepie. Tennis ("ma ek hou niks van tennis nie"!)
2015 was vir álmal 'n rowwe, volgepakte, gekompliseerde jaar met sy eie uitdagings wat waarskynlik in 2016 maar voortduur en eskaleer.
My skrywe ter opsomming is eintlik die volgende:
Dankie vir elkeen van jul
wat hierdie enorme wiel-laat-draai
onverstoorbaar vir die buitewêreld
Dankie vir ál die ekstra myle …
Ek't vir jou begin 2015 'n relatief onseker 13- jarige gestuur en jy gee aan my terug 'n
relatief "gesettelde" 14- jarige
met sterre-en-trots in haar oë oor Haar skool Bloemhof.
Geniet jul welverdiende rus.
Janet de Kock Donderdag, 29 Oktober 2015 06:58
Vanoggend is ek weer baie trots op Bloemhof. Toe ek vroeg die koerant optel en sien die puik prestasies wat Bloemhof behaal het, kon ek nie help om uiters dankbaar te wees nie.
Dra al my wense oor aan die puik personeel en veral die Wiskunde personeel en Juf Kilian. Ek sal nooit vergeet nie. Janitha was ingeroep na Juf Nowers se kantoor in Graad 8. Sy was so bang en toe sy daar kom het sy 'n toekenning gekry vir haar wiskunde.
Vanoggend kan ek met trots se dat sy die afgelope paar weke die Wiskunde Program Donderdagaande op RSG kon aanbied vir matrieks. Vanaand word die laaste program halfag uitgesaai. Sy gee ook wiskunde klasse vanaf haar eerste jaar aan matrieks en verskillende leerders. Dankie Bloemhof vir dit wat julle vir Janitha geleer en beteken het.
Ons glo en vertrou onder jou leiding sal Bloemhof altyd 'n wenskool bly.
Groete en sterkte vir die laaste weke van hierdie jaar.
Janet de Kock
Martie de Lange Vrydag, 23 Oktober 2015 10:08
Beste Wilna, personeel en leerlinge
Namens die direksie, personeel en al die inwoners van Huis Horison wil ons julle graag bedank vir die donasie van R2 600 wat ons op 13 Oktober van die skool ontvang het. Hoër Meisieskool Bloemhof lê Huis Horison na aan die hart en ons waardeer jul volgehoue ondersteuning baie.
As 'n maatskappy sonder winsbejag is fondse en geldsake belangrike sake hier. Ons is geseën met goeie ondersteuning, maar omdat ons inwoners 'n uiteenlopende groep mense is met verskillende uitdagings waarmee hul saamleef, is daar altyd sake waarvoor fondse nodig is. Ons het soos julle weet ook 'n groep mense wat nie familie het wat kan bydra tot hul versorging nie.
Baie dankie, jul bydrae sal goed aangewend kan word tot voordeel van ons spesiale inwoners en dagwerkers.
Alles wat mooi is vir al die bedrywighede by die skool, ons mooiste wense ook vir die matrieks wat nou eksamen skryf.
Daantjie, Erika en Melissa Malan Woensdag, 21 Oktober 2015 10:46
Prysuitdeling en uitstapdag
Goeiemôre Me van Heerden
Namens myself, my man en Melissa wil ons die skool opreg bedank vir die Elize Coetzee-prys wat Melissa gisteraand ontvang het. Dit was vir ons 'n groot verr***ng en ons is so dankbaar. Dit gaan verseker baie help met haar studiegelde aanstaande jaar.
Nogmaals ons opregte dank.
In dieselfde asem wil ek ook baie dankie sê vir die mooi Uitstapdag-geleentheid. Me van Heerden jou toespraak sal nog lank onthou word.
Baie dankie vir die voorreg om deel te wees van die Bloemhof-ervaring. Dit is regtig spesiaal.
Daantjie, Erika en Melissa Malan
Olivia Viljoen Woensdag, 21 Oktober 2015 10:40
Geagte Me. Van Heerden
Gister se prysuitdeling was vir my besonders. Ek het onmiddelik weer tuis gevoel by my Alma Mater nadat u en die personeel my vriendelik gegroet het. Daardie warm Bloemhof liefde was byna tasbaar.
Dit was weereens 'n spesiale geleentheid, soos altyd, wat my 'n retrospektiewelike waardering gegee het vir my wonderlike jare by Bloemhof.
Ek wil ook baie dankie sê vir die pragtige Bloemhof hangertjie en sertifikaat; ek sal dit lewenslank koester. Dankie vir die hartlike gelukwensing, dankie vir u en u personeel se jare lange insette en laaste maar nie die minste nie dankie aan ons hemelse Vader vir geleenthede, seëninge, gawes en talente.
Sunette Marais Maandag, 19 Oktober 2015 09:01
Baie dankie vir al die moeite wat jul gedoen het vir die Matriekfafskeid. Anja het dit baie geniet – die kos was baie lekker en daar was baie moeite in die dekor van die saal gesit. Vir ons as ouers, was die vooraf-gedeelte waar die dogters aangekom het, fantasties. Dit was ongelooflik goed georganiseer en pragtig. Vir my was dit baie lekker dat hulle elke dogter so mooi duidelik aangekondig het en dat die paartjie dan "alleen" kon stap. Dit klink dalk baie snaaks dat ek dit so stel, maar die dogters sien so baie uit na die groot aand en hul geniet die oomblik van "fame" op die tapyt – 'n mens kon op hul almal se gesigte sien helder so op as jul daar gestap het. Die sitplekke, eet- en drinkgoed was ongelooflik lekker en kon sien daar is baie moeite daarin – ons waardeer dit regtig baie!
Me Mariehetta Matthee Woensdag, 26 Augustus 2015 06:30
Die naklanke van 'n lekker naweek hang nog hier oor die skool!
•	Die lekkerte van die wynplaaskuier
•	Die pret saam met ou inter-vriendinne
•	Die vreemdheid van die rekenaar wat die huis se ligte en toiletwater beheer
•	Die luuksheid van groot huise – een van die swart dogters sê sy het tien maal vir die tannie gesê dis 'n mooi huis!
•	Die warmte waarmee die leerders ontvang is
Vir die personeel is die enigste negatiewe klankie die lang busrit!
Die speelsheid met ons dierbare eende laat ons somme tuis voel!
Baie dankie vir …
Die knap indeling van die leerders – Reze ken van!!
Die hartlike ontvangs met die skaapbraai – 'n hoogtepunt – veral die saam kuier!
Die mooi weer wat julle bestel het vir die landloop
Die lekkerste kultuurkonsert waarna ons nog ure lank kon kyk – Die greep uit die toneelstuk was voortreflik.
Die koor is altyd 'n wenner
Die grasieuse danse
'n Heerlike middagete van die BOUV!!!! Smaaklik! Keurig!
Die samesyn op die sportveld
Aangename nuwe kennisse – bv. Die BL voorsitster…met haar gaan julle ver kom!
Dit was 'n voortreflike naweek wat geen mens wil misloop nie. Dankie dat julle dit alles so mooi en aangenaam maak.
'n Nuwe juffrou wat saam was, kan nie uitgepraat raak oor julle mooi en versorgde terrein nie…Veels geluk daarmee en dankie ook aan die terreinwerkers!
Sterkte vir die laaste bult! As ons bo is, wag daar 'n heerlike vakansie!!
Gerhard van Wyk Dinsdag, 25 Augustus 2015 06:15
Baie geluk met die uiters suksesvolle interskole wat die naweek tussen Bloemhof en Oranje plaasgevind het. Daar was 'n feestelikheid en gemoedelikheid in die lug van Donderdagmiddag af toe ons die leerders van Oranje moes gaan optel, dwarsdeur tot Saterdag se sportaktiwiteite. U as hoof en adjunkhoof, saam met u personeel en almal wat met die reëlings gemoeid was, kan werklik trots wees op die verrigtinge en met dankbaarheid daaroor terugkyk.
Dit was vanoggend skoon vreemd om verby die rustige en stil skool te ry toe ek my dogter daar gaan aflaai het, ná al die opwinding van die naweek.
Ek het die naweek opnuut besef watter voorreg dit is om 'n dogter te hê wat 'n Bloemhoffer is. Ek is trots en dankbaar dat ons deel kon wees van al die gebeure en al die opwinding kon meemaak.
Sterkte vir die res van die jaar, veral dan vir die matrieks.
Dr Stefan van Niekerk Maandag, 24 Augustus 2015 09:38
Na afloop van julle interskole met Oranje sal hierdie Maandag sonder twyfel gevul wees met terugblikke en herbeskouings sowel as, hopelik tevredenheid.
Soos jy weet het ek die tennis en hokkie wedstryde bygewoon op jou uitnodiging.
Eersgenoemde alleen en laasgenomde saam met my gesin wat ook twee voornemende Bloemhof meisies insluit.
Ek kan sonder om te skroom se dat albei geleenthede my verwagtinge by verre oortref het.
Weens die aard van my werk en belangstelling het ek al baie hoe profiel sport geleenthede bygewoon en soms laat iets iewers gedurende die verloop n vals klankie agter , soms meer as ander.
Daar was niks hiervan by julle byeenkoms nie. Dinge het glad verloop , die nodige luister is verleen en die meisies het sport gespeel van uiters hoe standaard.
Wat my egter meer beindruk het was die algemene gedrag van die meisies van beide skole. Hulle het hulle spanne uitbundig aangemoedig , maar sonder enige arrogansie, verwaandheid of bravade.
Na my mening suig vroue sport onnodiglik aan n agterspeen op ons dorp en in die land.
Ek het baie meer genot geput uit die skoonheid van sport , die jeugdige genot waarmee julle leerders hullself uitgeleef het as wat baie sporte deur mans gespeel my al verskaf het.
Daarby was hulle stylvol.
Welgedaan Bloemhof en almal wat betrokke was.
Indien julle ooit my hulp benodig sal ek met die grootste plesier help.
My dilemma is nou dat Jana en Celia nie kan wag dat hulle Eikestad jare verbygaan nie!
Groete en baie dankie
Dr Stefan van Niekerk MBChB, CCFP (Canada) ,Dip Sport Med (CASEM)
Carin van Rensburg Maandag, 24 Augustus 2015 06:02
Bloemhof v Oranje
Ek wil jou net van harte geluk wens met 'n wonderlike interskole naweek. Bloemhof was 'n uithaler gasvrou vir Oranje en die weer het saamgespeel om dit 'n onvergeetlike ondervinding te maak. Die personeel het so netjies gelyk in hulle rooi baadjies en die deelnemers aan elke kragmeting was professioneel en waardig in oorwinning of neerlaag. Dit was wonderlik om die skool so getooi te sien. Die sportgeriewe is nou regtig op 'n baie hoe standaard.
Natuurlik is ek veral baie bly oor die tennis se onverwagse uitstekende wen, en so ook oor die baie spannende netbal oorwinning!